CELEX: 32010R0957
Language: et
Date: 2010-10-22 00:00:00
Title: Komisjoni määrus (EL) nr 957/2010, 22. oktoober 2010 , mis käsitleb selliste toidu kohta esitatavate tervisealaste väidete lubamist ja nende lubamisest keeldumist, mis viitavad haigestumise riski vähendamisele ning laste arengule ja tervisele  EMPs kohaldatav tekst

23.10.2010   
            
            
               ET
            
            
               Euroopa Liidu Teataja
            
            
               L 279/13
            
         KOMISJONI MÄÄRUS (EL) nr 957/2010,
   22. oktoober 2010,
   mis käsitleb selliste toidu kohta esitatavate tervisealaste väidete lubamist ja nende lubamisest keeldumist, mis viitavad haigestumise riski vähendamisele ning laste arengule ja tervisele
   (EMPs kohaldatav tekst)
   EUROOPA KOMISJON
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eriti selle artikli 17 lõiget 3,
   ning arvestades järgmist:
   
               (1)
            
            
               Vastavalt määrusele (EÜ) nr 1924/2006 on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt neile luba andnud ja kui need väited ei ole kantud lubatavate väidete nimekirja.
            
         
               (2)
            
            
               Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete lubamise taotlusi liikmesriigi pädevale asutusele. Liikmesriigi pädev asutus edastab kehtivad taotlused Euroopa Toiduohutusametile (edaspidi „toiduohutusamet”).
            
         
               (3)
            
            
               Pärast taotluse kättesaamist peab toiduohutusamet taotlusest viivitamata teavitama teisi liikmesriike ja komisjoni ning esitama asjaomase tervisealase väite kohta arvamuse.
            
         
               (4)
            
            
               Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust.
            
         
               (5)
            
            
               Kaks käesolevas määruses nimetatud arvamustest on seotud haigestumise riski vähendamise väidete taotlustega (osutatud määruse (EÜ) nr 1924/2006 artikli 14 lõike 1 punktis a) ning kolm arvamust on seotud laste arengule ja tervisele viitavate tervisealaste väidete taotlustega (osutatud määruse (EÜ) nr 1924/2006 artikli 14 lõike 1 punktis b).
            
         
               (6)
            
            
               Pärast seda, kui Association de la Transformation Laitière Française (ATLA) oli esitanud määruse (EÜ) nr 1924/2006 artikli 14 lõike 1 punkti b kohase taotluse, pidi toiduohutusamet esitama arvamuse tervisealase väite kohta, mis viitas joodi mõjule laste normaalsele kasvule (küsimus nr EFSA-Q-2008-324) (2). Taotleja esitatud väide oli sõnastatud järgmiselt: „Jood on lastele kasvamiseks vajalik.”
            
         
               (7)
            
            
               Esitatud andmete põhjal järeldas toiduohutusamet komisjonile ja liikmesriikidele 20. novembril 2009. saadetud arvamuses, et joodi tarbimise ja väidetava mõju vahel on kindlaks tehtud põhjuslik seos. Seega tuleks seda järeldust kajastavat tervisealast väidet pidada vastavaks määruse (EÜ) nr 1924/2006 nõuetele ning see tuleks lisada liidu lubatud väidete nimekirja.
            
         
               (8)
            
            
               Pärast seda, kui Association de la Transformation Laitière Française (ATLA) oli esitanud määruse (EÜ) nr 1924/2006 artikli 14 lõike 1 punkti b kohase taotluse, pidi toiduohutusamet esitama arvamuse tervisealase väite kohta, mis viitas raua mõjule laste kognitiivsele arengule (küsimus nr EFSA-Q-2008-325) (3). Taotleja esitatud väide oli sõnastatud järgmiselt: „Raud on vajalik laste kognitiivseks arenguks.”
            
         
               (9)
            
            
               Esitatud andmete põhjal järeldas toiduohutusamet komisjonile ja liikmesriikidele 20. novembril 2009. saadetud arvamuses, et raua tarbimise ja väidetava mõju vahel on kindlaks tehtud põhjuslik seos. Seega tuleks seda järeldust kajastavat tervisealast väidet pidada vastavaks määruse (EÜ) nr 1924/2006 nõuetele ning see tuleks lisada liidu lubatud väidete nimekirja.
            
         
               (10)
            
            
               Määruse (EÜ) nr 1924/2006 artikli 16 lõikes 4 on sätestatud, et tervisealase väite lubamist heaks kiitev arvamus peaks sisaldama teatavaid andmeid. Seega tuleks need andmed lubatud väidete kohta esitada käesoleva määruse I lisas ja sõltuvalt olukorrast esitada väidete muudetud sõnastus, väidete kasutamise eritingimused ning vajaduse korral toidu kasutamise tingimused või piirangud ja/või lisaselgitus või hoiatus määruses (EÜ) nr 1924/2006 sätestatud eeskirjade kohaselt ning kooskõlas toiduohutusameti arvamustega.
            
         
               (11)
            
            
               Määruse (EÜ) nr 1924/2006 üks eesmärkidest on tagada, et tervisealased väited on tõesed, selged, usaldusväärsed ja tarbijale kasulikud ning et sellega on sõnastuse ja esitluse puhul arvestatud. Seepärast peaksid juhtudel, kui väidete sõnastusel on tarbija jaoks sama tähendus kui heakskiidetud tervisealasel väitel (sest need näitavad, et toidugrupi, toidu või ühe selle koostisosa ja tervise vahel on sama seos), nende suhtes I lisasse kandmise korral kehtima kõnealuses lisas osutatud samad kasutustingimused.
            
         
               (12)
            
            
               Pärast seda, kui GP International Holding B.V. oli esitanud määruse (EÜ) nr 1924/2006 artikli 14 lõike 1 punkti a kohase taotluse, pidi toiduohutusamet esitama arvamuse tervisealase väite kohta, mis viitas OPC PremiumTM vere kolesteroolitaset langetavale mõjule (küsimus nr EFSA-Q-2009-00454) (4). Taotleja esitatud väide oli sõnastatud järgmiselt: „OPC puhul on näidatud vere kolesteroolitaset alandavat toimet ja seega võib see vähendada südameveresoonkonnahaiguste riski.”
            
         
               (13)
            
            
               Esitatud andmete põhjal järeldas toiduohutusamet komisjonile ja liikmesriikidele 26. oktoobril 2009 saadetud arvamuses, et OPC PremiumTM tarbimise ja selle väidetava mõju vahel ei ole põhjuslikku seost kindlaks tehtud. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
            
         
               (14)
            
            
               Pärast seda, kui Valosun A.S. oli esitanud määruse (EÜ) nr 1924/2006 artikli 14 lõike 1 punkti a kohase taotluse, pidi toiduohutusamet esitama arvamuse tervisealase väite kohta, mis viitas toote Uroval® mõjule kuseteede põletikele (küsimus nr EFSA-Q-2009-00600) (5). Taotleja esitatud väide oli sõnastatud järgmiselt: „Toidulisandi Uroval® peamised toimeained jõhvikaekstrakt ja D-mannoos välistavad kahjulike bakterite kinnitumise põieseina pinnale. Kahjulike bakterite kinnitumine põieseina pinnale on peamine riskitegur kuseteede põletike tekkimisel.”
            
         
               (15)
            
            
               Esitatud andmete põhjal järeldas toiduohutusamet oma 22. detsembril 2009 komisjonile ja liikmesriikidele saadetud arvamuses, et Uroval® tarbimise ja selle väidetava mõju vahel ei ole põhjuslikku seost kindlaks tehtud. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
            
         
               (16)
            
            
               Pärast seda, kui Töpfer GmbH oli esitanud määruse (EÜ) nr 1924/2006 artikli 14 lõike 1 punkti b kohase taotluse, pidi toiduohutusamet esitama arvamuse tervisealase väite kohta, mis viitas bifidobakterite segu (Bifidobacterium bifidum, Bifidobacterium breve, Bifidobacterium infantis, Bifidobacterium longum) potentsiaalselt patogeensete mikroorganismide hulka vähendavale mõjule (küsimus nr EFSA-Q-2009-00224) (6). Taotleja esitatud väide oli sõnastatud järgmiselt: „Probiootilised bifidobakterid tekitavad soolestikus normaalse mikrofloora, mis on võrreldav rinnapiimatoidul oleva imiku soolestiku mikroflooraga.”
            
         
               (17)
            
            
               Esitatud andmete põhjal järeldas toiduohutusamet oma 22. detsembril 2009 komisjonile ja liikmesriikidele saadetud arvamuses, et bifidobakterite segu tarbimise ja selle väidetava mõju vahel ei ole põhjuslikku seost kindlaks tehtud. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
            
         
               (18)
            
            
               Märkusi, mis komisjon sai taotlejatelt ja üldsuse esindajatelt määruse (EÜ) nr 1924/2006 artikli 16 lõike 6 kohaselt, on käesolevas määruses sätestatud meetmete kindlaksmääramisel arvesse võetud.
            
         
               (19)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse I lisas esitatud tervisealased väited võib esitada Euroopa Liidu turul müüdava toidu kohta kõnealuses lisas sätestatud tingimuste kohaselt.
   Kõnealused väited lisatakse määruse (EÜ) nr 1924/2006 artikli 14 lõikes 1 osutatud liidu lubatud väidete nimekirja.
   Artikkel 2
   Käesoleva määruse II lisas esitatud tervisealaseid väiteid ei lisata määruse (EÜ) nr 1924/2006 artikli 14 lõike 1 kohasesse liidu lubatud väidete nimekirja.
   Määruse (EÜ) nr 1924/2006 artikli 14 lõike 1 punktis b osutatud ning II lisas esitatud tervisealaste väidete kasutamist võib jätkata kuue kuu jooksul pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. oktoober 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 404, 30.12.2006, lk 9.
   
      (2)  The EFSA Journal (2009); 7(11):1359.
   
      (3)  The EFSA Journal (2009); 7(11):1360.
   
      (4)  The EFSA Journal (2009); 7(10):1356.
   
      (5)  The EFSA Journal (2009); 7(12):1421.
   
      (6)  The EFSA Journal (2009); 7(12):1420.
   
      I LISA
      
         Lubatud tervisealased väited
      
      
                  Taotlus – määruse (EÜ) nr 1924/2006 asjakohased sätted
               
               
                  Taotleja – aadress
               
               
                  Toitaine, aine, toit või toidugrupp
               
               
                  Väide
               
               
                  Väite kasutamise tingimused
               
               
                  Toidu kasutamise tingimused ja/või piirangud ja/või lisaselgitus või hoiatus
               
               
                  EFSA arvamuse viide
               
            
                  Artikli 14 lõike 1 punkt b: tervisealane väide, milles osutatakse laste arengule ja tervisele
               
               
                  Association de la Transformation Laitière Française (ATLA), 42 rue de Châteaudun, 75314 Paris Cedex 09, Prantsusmaa
               
               
                  Jood
               
               
                  Jood soodustab laste normaalset kasvamist
               
               
                  Väidet võib kasutada üksnes toidu puhul, mis on vähemalt joodiallikas vastavalt määruse (EÜ) nr 1924/2006 lisas osutatud väitele [VITAMIINI NIMI/VITAMIINIDE NIMED] JA/VÕI [MINERAALTOITAINE NIMI/MINERAALTOITAINETE NIMED] ALLIKAS.
               
               
                   
               
               
                  Q-2008-324
               
            
                  Artikli 14 lõike 1 punkt b: tervisealane väide, milles osutatakse laste arengule ja tervisele
               
               
                  Association de la Transformation Laitière Française (ATLA), 42 rue de Châteaudun, 75314 Paris Cedex 09, Prantsusmaa
               
               
                  Raud
               
               
                  Raud soodustab laste normaalset kognitiivset arengut
               
               
                  Väidet võib kasutada üksnes toidu puhul, mis on vähemalt rauaallikas vastavalt määruse (EÜ) nr 1924/2006 lisas osutatud väitele [VITAMIINI NIMI/VITAMIINIDE NIMED] JA/VÕI [MINERAALTOITAINE NIMI/MINERAALTOITAINETE NIMED] ALLIKAS.
               
               
                   
               
               
                  Q-2008-325
               
            
   
      II LISA
      
         Tagasilükatud tervisealased väited
      
      
                  Taotlus – määruse (EÜ) nr 1924/2006 asjakohased sätted
               
               
                  Toitaine, aine, toit või toidugrupp
               
               
                  Väide
               
               
                  EFSA arvamuse viide
               
            
                  Artikli 14 lõike 1 punkt a: haigestumise riski vähendamisele viitav tervisealane väide
               
               
                  OPC Premium™
               
               
                  OPC puhul on näidatud vere kolesteroolitaset alandavat toimet ja seega võib see vähendada südameveresoonkonnahaiguste riski.
               
               
                  Q-2009-00454
               
            
                  Artikli 14 lõike 1 punkt a: haigestumise riski vähendamisele viitav tervisealane väide
               
               
                  Uroval®
               
               
                  Toidulisandi Uroval® peamised toimeained jõhvikaekstrakt ja D-mannoos välistavad kahjulike bakterite kinnitumise põieseina pinnale. Kahjulike bakterite kinnitumine põieseina pinnale on peamine riskitegur kuseteede põletike tekkimisel
               
               
                  Q-2009-00600
               
            
                  Artikli 14 lõike 1 punkt b: tervisealane väide, milles osutatakse laste arengule ja tervisele
               
               
                  Bifidobakterite segu (Bifidobacterium bifidum, Bifidobacterium breve, Bifidobacterium infantis, Bifidobacterium longum)
               
               
                  Probiootilised bifidobakterid tekitavad soolestikus normaalse mikrofloora, mis on võrreldav rinnapiimatoidul oleva imiku soolestiku mikroflooraga
               
               
                  Q-2009-00224